Document ID: 32003D0429

Απόφαση του Ευρωπαϊκού Κοινοβουλίου και του Συμβουλίου
της 19ης Μαΐου 2003
σχετικά με την αναπροσαρμογή των δημοσιονομικών προοπτικών ενόψει της διεύρυνσης
(2003/429/ΕΚ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη διοργανική συμφωνία, της 6ης Μαΐου 1999, μεταξύ Ευρωπαϊκού Κοινοβουλίου, Συμβουλίου και Επιτροπής, περί δημοσιονομικής πειθαρχίας και βελτίωσης της διαδικασίας του προϋπολογισμού, και ιδίως το σημείο 25(1),
την πρόταση της Επιτροπής(2),
Ενεργώντας κατά τη διαδικασία του άρθρου 272 παράγραφος 9 πέμπτο εδάφιο της συνθήκης(3),
Εκτιμώντας τα ακόλουθα:
(1) Οι δημοσιονομικές προοπτικές για την Ευρωπαϊκή Ένωση (15 μελών), που καθορίστηκαν στο πλαίσιο της διοργανικής συμφωνίας, της 6ης Μαΐου 1999, μεταξύ Ευρωπαϊκού Κοινοβουλίου, Συμβουλίου και Επιτροπής, πρέπει να αναπροσαρμοστούν, ώστε να ληφθεί υπόψη η κατάσταση της διευρυμένης Ευρωπαϊκής Ένωσης 25 μελών για την περίοδο 2004 έως 2006, σε τιμές 1999.
(2) Το Ευρωπαϊκό Συμβούλιο της Κοπεγχάγης της 12ης και της 13ης Δεκεμβρίου 2002, ενέκρινε τα αποτελέσματα των διαπραγματεύσεων, με τα οποία προσδιορίζονται οι ανάγκες δαπανών που προκύπτουν από την προσχώρηση δέκα νέων κρατών μελών το 2004.
(3) Το Ευρωπαϊκό Συμβούλιο της Κοπεγχάγης όρισε σαφώς ότι η προενταξιακή χρηματοδοτική ενίσχυση για την Τουρκία πρέπει να χρηματοδοτείται από το 2004, βάσει των κονδυλίων του τομέα "προένταξη".
(4) Πρέπει να ληφθούν υπόψη οι συνέπειες που θα έχει για τις δημοσιονομικές προοπτικές η εξεύρεση πολιτικής στην Κύπρο κατά τη διάρκεια του τρέχοντος δημοσιονομικού πλαισίου.
(5) Κατά το δεύτερο εδάφιο του σημείου 25 της διοργανικής συμφωνίας, της 6ης Μαΐου 1999, οι αλλαγές στους εν λόγω τομείς από την παρούσα αναπροσαρμογή δεν πρέπει να υπερβούν τα ποσά του ενδεικτικού δημοσιονομικού πλαισίου του παραρτήματος II της συμφωνίας αυτής,
ΑΠΟΦΑΣΙΖΟΥΝ:
Άρθρο 1
Κατά την περίοδο 2004 έως 2006, τα ετήσια ανώτατα όρια για πιστώσεις ανάληψης υποχρεώσεων των τομέων 1, 2, 3 και 5 των δημοσιονομικών προοπτικών του παραρτήματος I της διοργανικής συμφωνίας, της 6ης Μαΐου 1999, θα αυξηθούν κατά τις αντίστοιχες ανάγκες δαπανών που προκύπτουν από την προσχώρηση δέκα νέων κρατών μελών.
Το ανώτατο όριο του τομέα 7 θα περιλαμβάνει πιστώσεις για την παροχή προενταξιακής βοήθειας στην Τουρκία. Ο τίτλος του τομέα 7 τροποποιείται ως εξής: "Προενταξιακή στρατηγική".
Δημιουργείται νέος τομέας 8 για την εγγραφή των δημοσιονομικών αντισταθμίσεων τις οποίες αποφάσισε το Ευρωπαϊκό Συμβούλιο της Κοπεγχάγης.
Άρθρο 2
1. Επομένως, το παράρτημα I της διοργανικής συμφωνίας, της 6ης Μαΐου 1999, αντικαθίσταται από τις αναπροσαρμοσμένες δημοσιονομικές προοπτικές, σε τιμές 1999, για την Ευρωπαϊκή Ένωση 25 μελών (εκτός των επιπτώσεων στον προϋπολογισμό που προκύπτουν από την εξεύρεση πολιτικής λύσης στην Κύπρο), όπως παρατίθενται στον πίνακα 1α που επισυνάπτεται στην παρούσα απόφαση.
Εφόσον επιτευχθεί πολιτική λύση στην Κύπρο, θα ισχύσουν οι δημοσιονομικές προοπτικές για την Ευρωπαϊκή Ένωση 25 μελών, σε τιμές 1999, κατά τον πίνακα 1β.
Κατά συνέπεια, το παράρτημα II της διοργανικής συμφωνίας, της 6ης Μαΐου 1999, παύει να ισχύει.
2. Οι αντίστοιχες δημοσιονομικές προοπτικές που προκύπτουν από την τεχνική αναπροσαρμογή για το 2004, σύμφωνα με την εξέλιξη του ακαθάριστου εθνικού εισοδήματος (ΑΕΕ) και των τιμών, παρατίθενται στους πίνακες 2α και 2β που επισυνάπτονται στην παρούσα απόφαση.
Βρυξέλλες, 19 Μαΐου 2003.

Labels: 15